b"\n_START_ARTICLE_\nMichael Nyman\n_START_PARAGRAPH_\nMaiklas Naimanas (angl. Michael Laurence Edward Nyman; g. 1944 m. kovo 23 d. Stratforde) \xe2\x80\x93 brit\xc5\xb3 kompozitorius, minimalistin\xc4\x97s muzikos pradininkas bei populiarintojas, grup\xc4\x97s Michael Nyman band lyderis, pianistas, muzikologas, fotografas, kinematografas._NEWLINE_Maiklas Naimanas muzik\xc4\x85 kuria dramos teatrui, \xc5\xa1okiui, operai, mad\xc5\xb3 demonstravimui. Visgi pla\xc4\x8diausiai \xc5\xa1i universaliai talentinga asmenyb\xc4\x97 savo t\xc4\x97vyn\xc4\x97je Jungtin\xc4\x97je Karalyst\xc4\x97je ir u\xc5\xbe jos rib\xc5\xb3 yra \xc5\xbeinoma d\xc4\x97l kuriamos muzikos kino filmams. M. Naimano muzika skamb\xc4\x97jo \xc5\xbeymiajame re\xc5\xbeisier\xc4\x97s Jane Campion filme \xe2\x80\x9eFortepijonas\xe2\x80\x9c (The Piano), o su re\xc5\xbeisieriumi Peter Greenaway kompozitorius bendradarbiavo kuriant net 11 film\xc5\xb3.\n_START_SECTION_\nAnkstyvoji jaunyst\xc4\x97\n_START_PARAGRAPH_\nMaiklas Naimanas gim\xc4\x97 1944 m. kovo 23 d. Stratforde, Ryt\xc5\xb3 Londone, \xc5\xbeyd\xc5\xb3 Marko ir \xc5\xbdanet\xc4\x97s Naiman\xc5\xb3 (angl. Mark and Jeanette Nyman) \xc5\xa1eimoje.  _NEWLINE_Nymanas mok\xc4\x97si vidurin\xc4\x97je Sero \xc5\xbdor\xc5\xbeo Mono mokykloje (Sir George Monoux Grammar School), v\xc4\x97liau studijavo Londono karali\xc5\xa1kajame koled\xc5\xbee, vadovaujant Alanui Bu\xc5\xa1ui (Alan Bush)._NEWLINE_1961 m. jis buvo priimtas \xc4\xaf Londono karali\xc5\xa1k\xc4\x85j\xc4\x85 muzikos akademij\xc4\x85, kur did\xc5\xbei\xc4\x85j\xc4\x85 dal\xc4\xaf j\xc4\x97g\xc5\xb3 ir laiko skyr\xc4\x97 pianino pamokoms bei septynioliktojo am\xc5\xbeiaus baroko muzikai. M. Nymanas studij\xc5\xb3 metais glaud\xc5\xbeiai bendravo su savo d\xc4\x97stytojais \xe2\x80\x93 Thurston Dartu ir Alan Bush, kurie teig\xc4\x97, jog tradicinei harmonijai ir tonams nepakl\xc5\xabstanti muzika yra vienintel\xc4\x97 verta kurti. \xc5\xa0ias id\xc4\x97jas jie steng\xc4\x97si perduoti jaunajam Maiklui, kuris band\xc4\x97 ra\xc5\xa1yti toki\xc4\x85 muzik\xc4\x85, ta\xc4\x8diau 1964 m. pasirinko muzikologo bei muzikos kritiko keli\xc4\x85.\n_START_SECTION_\nKarjera\n_START_PARAGRAPH_\nMaiklas Naimanas karjeros prad\xc5\xbeioje ra\xc5\xa1\xc4\x97 straipsnius bei ap\xc5\xbevalgas tokiems leidiniams kaip \xe2\x80\x9eThe Listener\xe2\x80\x9c bei \xe2\x80\x9eThe Spectator\xe2\x80\x9c. Pastarajame 1968 m. M. Naimanas pirm\xc4\x85 kart\xc4\x85 pavartojo minimalizmo termin\xc4\x85, kur\xc4\xaf v\xc4\x97liau pla\xc4\x8diau apra\xc5\xa1\xc4\x97 savo knygoje \xe2\x80\x9eEksperimentin\xc4\x97 muzika: narvas ir u\xc5\xbe jo rib\xc5\xb3\xe2\x80\x9c (Experimental Music \xe2\x80\x93 Cage and Beyond)._NEWLINE_1970 m. \xe2\x80\x93 ypatingi M. Naimanui. B\xc5\xabtent tada jis prad\xc4\x97jo beveik de\xc5\xa1imtmet\xc4\xaf trukus\xc4\xaf bendradarbiavim\xc4\x85 su brit\xc5\xb3 re\xc5\xbeisieriumi Peter Greenaway. \xc4\xaedomu tai, jog M. Naimanas \xc5\xa1io re\xc5\xbeisieriaus filmams muzik\xc4\x85 ra\xc5\xa1ydavo daug anks\xc4\x8diau nei jie b\xc5\xabdavo filmuojami \xe2\x80\x93 taigi vaizdai derinti prie muzikos. Tie patys 1970-ieji M. Naimanui ypatingi ir tuo, jog tada jis susipa\xc5\xbeino su savo \xc5\xbemona \xe2\x80\x93 Aete (Aet), su kuria susilauk\xc4\x97 dviej\xc5\xb3 dukr\xc5\xb3 \xe2\x80\x93 Martos (Martha) ir Mol\xc4\x97s (Molly). Pastaroji, beje, seka t\xc4\x97vo p\xc4\x97domis \xe2\x80\x93 yra kompozitor\xc4\x97._NEWLINE_1976 m. Maiklas Naimanas \xc4\xafk\xc5\xabr\xc4\x97 savo grup\xc4\x99, kuri gyvuoja iki \xc5\xa1iol pavadinimu \xe2\x80\x9eMaiklo Naimano grup\xc4\x97\xe2\x80\x9c (Michael Nyman band), o 1986 m. pasirod\xc4\x97 pirmoji M. Naimano opera \xe2\x80\x9eVyras, kuris sumai\xc5\xa1\xc4\x97 savo \xc5\xbemon\xc4\x85 su kepure\xe2\x80\x9c (The Man Who Mistook His Wife for a Hat)._NEWLINE_Bendradarbiavimui su Peter Greenaway nutr\xc5\xabkus, M. Naimanas ir toliau k\xc5\xabr\xc4\x97 muzik\xc4\x85 filmams. Pranc\xc5\xabz\xc5\xb3 re\xc5\xbeisieriaus Pjero Lakonte filmui \xe2\x80\x9eKirp\xc4\x97jos vyras\xe2\x80\x9c (The Hairdresser's Husband) sukurta muzika dar labiau i\xc5\xa1garsino M. Naiman\xc4\x85, o 1993 m. Jane Campion filme \xe2\x80\x9eFortepijonas\xe2\x80\x9c (The Piano) skamb\xc4\x97jusi muzika peln\xc4\x97 kompozitoriui pasaulin\xc4\x99 \xc5\xa1lov\xc4\x99. \xc5\xa0io filmo garso takelis visame pasaulyje buvo parduotas 1,5 milijono tira\xc5\xbeu._NEWLINE_2006 m. lapkri\xc4\x8dio 27 d. Maiklas Naimanas koncertavo Lietuvos nacionalin\xc4\x97je filharmonijoje. \xc5\xa0iuo koncertu maestro su savo \xe2\x80\x9eMaiklo Naimano grupe\xe2\x80\x9c ir ekstravaganti\xc5\xa1kuoju brit\xc5\xb3 sopranu Sarah Leonard u\xc5\xbebaig\xc4\x97 vis\xc4\x85 spal\xc4\xaf trukus\xc4\xaf \xc5\xa1iuolaikin\xc4\x97s muzikos festival\xc4\xaf \xe2\x80\x9eGaida\xe2\x80\x9c._NEWLINE_\xc5\xa0iuo metu M. Naimanas yra atsid\xc4\x97j\xc4\x99s ne tik muzikai, bet ir fotografijai bei kinematografijai. Spontani\xc5\xa1kai nufilmuoti ar nufotografuoti vaizdai yra tarsi M. Naimano dienora\xc5\xa1tis, kuriame atsispindi \xc5\xa1io menininko m\xc4\x85stysena bei poj\xc5\xab\xc4\x8diai, patirti koncertuojant \xc4\xafvairiausiuose pasaulio vietose.\n_START_SECTION_\nK\xc5\xabryba\n_START_PARAGRAPH_\nMaiklas Naimanas muzik\xc4\x85 kuria ansambliams, simfoniniams bei stygini\xc5\xb3 orkestrams, chorams a cappella ir tokiems virtuozams kaip trombonininkas Christian Lindberg. Kompozitoriaus \xc5\xbeanr\xc5\xb3 pasirinkimas taip pat \xc4\xafvairialypis. Visgi pla\xc4\x8diausiai Naimanas yra \xc5\xbeinomas d\xc4\x97l sukurtos muzikos kino filmams. Juk b\xc5\xabtent Jane Campion filme \xe2\x80\x9eFortepijonas\xe2\x80\x9c skamb\xc4\x97jusi muzika kompozitoriui peln\xc4\x97 ne tik pasaulin\xc4\x99 \xc5\xa1lov\xc4\x99, bet ir Auksinio gaublio, BAFTA, Amerikos kino instituto apdovanojimus._NEWLINE_Maiklo Naimano k\xc5\xabryba n\xc4\x97 i\xc5\xa1 tolo neprimena baroko muzikos, kuria kompozitorius \xc5\xbeav\xc4\x97josi studijuodamas Londono karali\xc5\xa1kojoje muzikos akademijoje. M. Naimanas \xe2\x80\x93 vienas \xc5\xbeinomiausi\xc5\xb3 minimalistin\xc4\x97s muzikos atstov\xc5\xb3, tad jo kuriama muzika remiasi \xc5\xa1iai muzikinei kryp\xc4\x8diai b\xc5\xabdingais elementais. Kompozitoriaus k\xc5\xabriniai baigiasi ir prasideda netik\xc4\x97tai, klausytoj\xc5\xb3 ausimis \xc5\xbeaid\xc5\xbeiama derinant tai itin harmoningas bei melodingas, tai chaoso \xc4\xafsp\xc5\xabd\xc4\xaf perteikian\xc4\x8dias muzikines atkarpas, gausu pasikartojim\xc5\xb3._NEWLINE_I\xc5\xa1 viso Maiklas Naimanas yra suk\xc5\xabr\xc4\x99s \xc5\xa1e\xc5\xa1ias operas bei muzikos daugiau nei dvide\xc5\xa1imt\xc4\x8diai film\xc5\xb3."